  Туспуктэм: Наталия Сильвестрова Наталия Сильвестрова 19-тӥ куарусёнэ Ижкарын Удмуртиысь йӧскалык лыдӟиськонниын кылосчиез, берыктӥсез, литературатодосчиез, кылосбур тодосъя кандидатэз, Удмурт АССР-ысь лулчеберет удысысь сӥё-дано ужасез, Удмурт АССР-лэн ун премиезлэсь лауреатсэ Надежда Кралинаез буре ваён ӝыт ортчиз. Ужрад тодосчилэн 100 ар тырмонэзлы тупатэмын вал. Пумиськонэ ивортодэтъя «Удмуртия» агенстволэн корреспондентэз вуылӥз. Надежда Кралина вордскиз 1923-тӥ арын Саратов улосвылысь Вольск карын. Ижкаре 1942-тӥ арын вуиз, со аре ик пединститутэ кылосбуръя факультетэ дышетскыны пыриз. Со дырысен улонэз пыраклы Удмуртиен но удмурт лулчеберетэн герӟаськиз. Удмурт кылэз тодосчи студент дыръяз Ижкар - Балезино чугун сюресэз лэсьтонын комсорг (комсомольский организатор) луыса тыршыкуз дышетӥз. « 9 аресысен 15 аресозь отын пиналъёс ужазы. Соосын ужаса, соосын вераськыса, со, ӟуч адями, удмурт кылын вераськыны кутске. Пиналъёслэсь со дышетске удмурт кыллы, малы ке шуоно соос ӟуч кылэз туж ик уг валало, и Надежда Петровна пуктӥз ас азяз ужпум соосын удмурт кылын вераськыны » Александр Шкляев, кылосбур тодосъя кандидат Удмурт кылэз тодэмез Надежда Кралиналы удмурт литератураез но калыккылосэз пыр-поч эскерыны юрттӥз. Тодосчи та ӧръя 50-лэсь трос тодос ужъёслэн авторзы луэ. «Мифы, легенды и сказки удмуртского народа» книгаез понна со УАССР-лэсь кун премизэ басьтӥз. Надежда Кралина трос аръёс ӵоже Удмуртиысь тодосъя но эскеронъя институтын, Удмурт кун университетын ужаз, студентъёсты дышетӥз, удмурт фольклорлэсь но литературалэсь пиоссэ будэтӥз. Солэн аспирантъёсыз гожъяськисьёс Даниил Яшин но Пётр Поздеев вал. Тодосчи берыктон удысын но тыршиз. Тросэз удмурт писательёс произведениоссэс ӟуч кылэ берыктонэз солы оскылӥзы, угось со гинэ чурысь чуре беркытонтэк ужаны быгатэ вал. Удмуртиысь лулчеберет удысысь сӥё-дано ужасьлы Надежда Лимоновалы но йӧскалык лыдӟиськонниын ужакуз Надежда Кралинаен тодматскыны шуд усиз. Тодосчиез со ӟеч кылъёсын тодаз вае. « Книгаосызлы, кудзэ со лэсьтӥз, нокыӵе оценка сётыны уг луы: со книгаос - со зарни фонд. <…> Со туж вал интеллигентной, туж визьмо кышномурт, кудӥз кулэ вал Удмуртилы, нош солы кулэ вал Удмуртия ассэ реализовать карыны » Надежда Лимонова, Удмуртиысь лулчеберет удысысь сӥё-дано ужась Надежда Кралина быдэс улонзэ удмурт лулчеберетэз азинтонлы сӥзиз. Кулытозяз со ужэзлэзь ӧз куштӥськы, синмыз ляб адӟе ке но вал, клавиатуралэсь вылтуссэ тодаз возьыса, со гожъяськонъёссэ азьланьтӥз. « Вань удмурт калыклэн нимыныз бадӟым тау шуэме потэ <...>  Со милемлы, удмуртъёслы, калыккылосмес берыктӥз » Юрий Кузнецов, «Удмуртия» книгапоттоннилэн кивалтӥсез Ӝытын тодосчиос Надежда Кралиналэн улон но ужан сюресэз сярысь ивортонъёс лэсьтӥзы. Ӵош ужам эшъёсыз, дышетскисьёсыз тодэ ваёнъёссэс веразы. Озьы ик ужрадэ Надежда Кралиналэн нунокез Андрей Шамаев пыриськиз, со песянаез сярысь мадиз. Пумиськон улсын йӧскалык лыдӟиськонниын Надежда Кралиналэн книгаосыныз «Да не прервется лестница, ведущая вверх» адӟытон радъязы. Туспуктэм: Наталия Сильвестрова Тегъёс: Литература фольклор Тодос Йӧскалыклыдӟетъюрт Ижкар Удмуртия  